Ανακοίνωση σύμφωνα με το τμήμα 12 παράγραφος 2 του νόμου για τις τηλεπικοινωνίες του 1984 (όπως τροποποιήθηκε από το νόμο για τις ηλεκτρονικές επικοινωνίες του 2000)

Προτεινόμενη τροποποίηση της άδειας της επιχείρησης Crown Castle UK Ltd

(2001/C 158/03)

1. Ο Γενικός Διευθυντής Τηλεπικοινωνιών (εφεξής "Διευθυντής"), γνωστοποιεί με την παρούσα ανακοίνωση, βάσει του τμήματος 12 παράγραφος 2 του νόμου για τις τηλεπικοινωνίες του 1984, όπως αυτός τροποποιήθηκε από το νόμο για τις ηλεκτρονικές επικοινωνίες του 2000 (εφεξής "νόμος"), ότι προτίθεται να προβεί σε τροποποίηση της άδειας (εφεξής "άδεια") η οποία χορηγήθηκε αρχικά από τον υπουργό Εμπορίου και Βιομηχανίας στην εταιρεία HSCO Limited στις 23 Ιανουαρίου 1997, βάσει του τμήματος 7 του νόμου, σύμφωνα με την οποία η εταιρεία Crown Castle UK ("CCUK") παρέχει σήμερα, μεταξύ άλλων, ορισμένες αναλογικές υπηρεσίες διαβιβάσεων στο BBC.

2. Ο Διευθυντής προτίθεται να τροποποιήσει τον ορισμό της "πρόσφορης τιμής", όπως αυτός καθορίζεται τη στιγμή αυτή σύμφωνα με τον όρο 9.9 της άδειας. Οι συνέπειες των τροποποιήσεων τις οποίες προτίθεται να επιφέρει ο Διευθυντής αναλύονται στον πίνακα που ακολουθεί στη συνέχεια.

3. Ο λόγος για την πραγματοποίηση των τροποποιήσεων έγκειται στη διασφάλιση ότι η CCUK θα είναι σε θέση να ανταποκριθεί στις απαιτήσεις του BBC για την παροχή πρόσθετων υπηρεσιών σύμφωνα με τη διάταξη για τον έλεγχο των τιμών που περιλαμβάνεται στην άδεια.

4. Η περίοδος των διαβουλεύσεων περιλαμβάνει δύο στάδια. Κατά το πρώτο στάδιο επιτρέπεται να γίνουν παραστάσεις ή να διατυπωθούν αντιρρήσεις κατά των προτεινόμενων τροποποιήσεων στον κ. Robert MacDougall, του οργανισμού Oftel, 50 Ludgate Hill, Λονδίνο EC4M 7JJ (αριθ. τηλεφώνου (44-207) 634 87 26, φαξ (44-207) 634 88 93, διεύθυνση ηλεκτρονικού ταχυδρομείου: robert.macdougall@oftel.gov.uk) το αργότερο έως τις 8 Ιουνίου του 2001. Οι αντιρρήσεις οι οποίες διατυπώνονται κατά των προτεινόμενων τροποποιήσεων πρέπει να συνοδεύονται από αναλυτικό σημείωμα στο οποίο πρέπει να αναφέρεται ρητά ότι αποτελούν αντιρρήσεις κατά των τροποποιήσεων.

5. Το εμπιστευτικό υλικό πρέπει να επισημαίνεται σαφώς ότι υπάγεται στην κατηγορία αυτή και να παρατίθεται χωριστά σε ένα εμπιστευτικό παράρτημα. Όλες οι παραστάσεις και οι αντιρρήσεις που θα περιέλθουν στον Oftel, με την εξαίρεση του υλικού που χαρακτηρίζεται εμπιστευτικό, θα τεθούν στη διάθεση της μονάδας ερευνών και συλλογής στοιχείων των Oftel προς έλεγχο και είναι δυνατόν να δημοσιευθούν.

6. Κατά το δεύτερο στάδιο των διαβουλεύσεων, οι ενδιαφερόμενες πλευρές καλούνται να διαβιβάσουν τις παρατηρήσεις τους σχετικά με τις παραστάσεις και τις αντιρρήσεις που περιήλθαν κατά το πρώτο στάδιο στον Robert MacDougall στον Oftel, σύμφωνα με τα αναλυτικότερα στοιχεία που παρατέθηκαν προηγουμένως, το αργότερο έως τις 22 Ιουνίου του 2001. Αντίγραφα των προτεινόμενων τροποποιήσεων μπορεί να ζητηθούν από τον Robert MacDougall, στην ανωτέρω διεύθυνση.

Ο ΠΙΝΑΚΑΣ ΠΡΟΓΡΑΜΜΑΤΙΖΟΜΕΝΩΝ ΕΡΓΑΣΙΩΝ

1. Οι τροποποιήσεις οδηγούν στην αλλαγή του ορισμού της πρόσφορης τιμής, όπως αυτή καθορίζεται σήμερα, με βάση τον όρο 9.9 της άδειας. Με την τροποποίηση αυτή θα αποσαφηνίζεται ότι οι υπηρεσίες πρόσφορων τιμών αποτελούν τις υπηρεσίες εκείνες οι οποίες έχουν την ίδια φύση και έκταση με τις υπηρεσίες οι οποίες είχαν χρεωθεί στο BBC στο χρονικό διάστημα από την 1η Απριλίου 1996 έως τις 31 Μαρτίου 1997.

Jim Niblett

για το Γενικό Διευθυντή Τηλεπικοινωνιών

Ένα δεόντως εξουσιοδοτημένο πρόσωπο βάσει του πίνακα προγραμματιζόμενων εργασιών 1 παράγραφος 8 του νόμου για τις τηλεπικοινωνίες του 1984.